又係比寧咸絕殺!皇馬3比2挫巴塞隆拿
2024年04月22日 10:00
東網電視
更多新聞短片
比寧咸連續2次絕殺巴塞。(Getty Images)
周一(22日)凌晨西甲「國家打吡」,皇家馬德里同巴塞隆拿合演激戰,最終皇馬主場3比2反敗為勝,首循環喺補時攻入致勝球嘅祖迪比寧咸,今場再一次成為「絕殺」英雄,成為17年來首個喺頭2次參加「國家打吡」都入波嘅皇馬球員。
首循環巴塞主場喺領先情況下,被比寧咸連入2球反勝,今仗巴塞作客亦先開紀錄,安達斯基斯坦臣6分鐘就接應角球頂入,皇馬喺18分鐘由盧卡斯華斯基斯博到12碼,雲尼斯奧斯祖利亞操刀追平。69分鐘費明盧比斯為巴塞再次領先,但4分鐘後就被盧卡斯華斯基斯追成2比2。
去到補時1分鐘,盧卡斯華斯基斯右路傳中,兩隊球員門前大漏,伏兵遠柱嘅比寧咸狂抽入網,帶領皇馬贏3比2。比寧咸連續2場射爆巴塞,成為2007年嘅雲尼斯達萊後,第1個喺頭2次參加「國家打吡」都入波嘅皇馬球員。
皇馬贏波後領先次席巴塞11分,聯賽冠軍近在咫尺,教練安察洛堤賽後表示:「今場勝仗非常重要,依家有好大優勢,但我哋唔可以放鬆,要盡量搶分同準備歐聯4強。比寧咸喺適當嘅時間挺身而出,佢非常落力,呢個入波可能會係冠軍嘅關鍵。」